Finn Sørensen (EL), 2014-03-13:
Tak til formanden, og tak til ministeren for hans indlæg i den her vigtige debat.
Som lovet vil jeg på Enhedslistens vegne forsøge at besvare de spørgsmål, vi selv har stillet: Er det et problem, at EU i den grad blander sig i reglerne på velfærds- og arbejdsmarkedsområdet?
Vi mener, at det på flere måder er et stort og principielt problem.
Men det er jo mange år siden, det forholdt sig sådan.
Gennem årene er der kommet utallige eksempler på, at dansk lovgivning har måttet ændres på baggrund af regler fra EU eller direkte pålæg eller domstolskendelser.
Sagen om børnechecken er langtfra enestående.
Konklusionen er, at der er noget ikke bare ved siden af, men også over Folketinget, og det er EU-retten, hvilket jo også fremgår af de traktater, som Danmark har tiltrådt.
Overenskomsterne var ikke gode nok, til at vi kunne implementere arbejdstidsdirektivet.
Der skulle lovgives.
Vi kender EU-Domstolens indgreb i fagforeningernes og medlemslandenes ret til selv at bestemme, hvilke krav de stiller til udstationerede virksomheder.
Det er faktisk blevet forbudt at stille de samme krav til udstationerede virksomheder som til værtslandets egne virksomheder.
På velfærdsområdet er EU-reglerne godt i gang med at underminere de fundamentale principper for den danske skattefinansierede velfærdsmodel.
Det har jo aldrig været meningen, at velfærdsydelserne skulle tages med til udlandet.
Hele vores system bygger på, at de mennesker, der bor og betaler skat her i landet, er dem, der har ret til velfærdsydelserne.
Det er jo ikke det danske Folketing, der har bestemt, at børnechecken, børnetilskud og andre velfærdsydelser skulle kunne tages med ud af landet.
Det er EU, der har bestemt det.
Det handler jo ikke om, at vi ikke under folk nogle goder.
Men det er noget, vi selv har bestemt.
Det, der sker nu, er, at EU's regler om fri bevægelighed bruges til at understøtte social dumping, fordi danske virksomheder spekulerer i at importere billig arbejdskraft bl.a. med henvisning til, at der jo er adgang til velfærdsydelser, ikke mindst ydelser, som kan sendes til arbejderens hjemland.
Enhedslisten er modstander af optjeningsprincipper for skattefinansierede velfærdsydelser.
Det er stik imod og i strid med det grundlæggende princip i vores velfærdssystem.
Vi har den holdning, at udenlandske arbejdere er velkomne her i landet, og at de, hvis de betaler skat her i landet, også skal have ret til de samme ydelser som andre skatteydere.
Vi går ikke ind for diskrimination.
Men de skal arbejde her på lige vilkår, og her er vi jo ved det helt grundlæggende problem: Vi er i kraft af EU-reglerne blevet frataget redskaberne til at sikre, at udlændinge arbejder på lige vilkår her i landet, hvis de kommer fra andre EU-lande.
Derfor har vi forslaget om, at børnechecken kun skal udbetales, hvis børnene opholder sig her i landet; derfor vores forslag om, at der skal stilles krav om en arbejdstilladelse, for at folk kan arbejde her i landet; derfor vores forslag om, at optjening af dagpenge skal følge de regler om medlemskab af a-kasse og arbejdskrav, som gælder her i landet; og derfor vores forslag om, at udstationerede virksomheder skal fratages de helt urimelige konkurrencefordele, de har i dag i form af skattefritagelse i helt op til 1 år og deres ret til at medbringe de ansatte på hjemlandets egne løn- og ansættelsesvilkår på nær et skrabet minimum krævet i udstationeringsdirektivet.
Når de forslag, vi har stillet, en gang skal behandles her i salen, får vi sikkert besked på, at de jo er i strid med EU-retten, men så er vi jo bare tilbage ved start.
Vi kan selvfølgelig prøve at lappe på de enkelte tilfælde og begrænse skadevirkningerne.
Den øvelse deltager Enhedslisten gerne i, men nogen holdbar løsning er det jo ikke.
En holdbar løsning må bestå i, at Danmark rejser krav i EU om, at reglerne ændres, så medlemslandene selv bestemmer over reglerne på arbejdsmarkeds- og velfærdsområdet.
Hvis det ikke kan lade sig gøre, må vi rejse krav om en dansk undtagelse for EU's social- og arbejdsmarkedspolitik.
Og hvis regeringen ikke kan eller vil det, er der jo kun én løsning tilbage, og det er at spørge befolkningen, om den ønsker at være medlem af EU på de præmisser.
Hvis japartierne vil leve op til deres mange løfter gennem årene om, at EU-reglerne ikke ville få betydning for den måde, vi styrer arbejdsmarkedet og velfærden på herhjemme, må de gå den vej, vi her har foreslået.
Så har jeg et forslag til vedtagelse, som jeg med formandens tilladelse vil fremsætte og læse op – og så overskred jeg taletiden en lille smule.
Folketinget konstaterer, at reglerne om fri bevægelighed forhindrer os i at sikre, at borgere fra andre EU-lande arbejder her i landet på normale danske løn- og ansættelsesvilkår.
Folketinget konstaterer, at udenlandske arbejdere er velkomne her i landet, hvis de arbejder på lige vilkår, og at de, hvis de betaler skat her i landet, også skal have ret til velfærdsydelser på lige fod med danske statsborgere.
Folketinget konstaterer, at skiftende danske regeringer har lovet, at EU-medlemskabet ikke ville få negative konsekvenser for den danske overenskomst- og velfærdsmodel.